সচিন-কন্যা সারা তেন্ডুলকরের ভুয়ো টুইটার হ্যান্ডল তৈরি করার অভিযোগে শনিবার গ্রেফতার হয়েছেন আন্ধেরির এক সফটওয়্যার ইঞ্জিনিয়ার। এরই মধ্যে সচিন-কন্যাকে ফোন করে উত্যক্ত করার জন্য গ্রেফতার হওয়া পূর্ব মেদিনীপুরের মহিষাদলের বাসিন্দা দেবকুমার মাইতির নতুন বিবৃতি সামনে এল। যেখানে তিনি জানিয়েছেন, সারা যে তাঁর প্রেম, সে ব্যাপারে তিনি নিঃসন্দেহ হয়েছেন আকাশে চমকানো বিদ্যুতের ইশারায়। 
এক সর্বভারতীয় সংবাদমাধ্যমে প্রকাশিত এক প্রতিবেদন থেকে জানা যাচ্ছে, পুলিশের কাছে তিনি এমনই দাবি করেছেন। তিনি জানান, ‘‘আকাশের দিকে তাকিয়ে আমি প্রশ্ন করেছিলাম, সারা তেন্ডুলকর কি আমার স্ত্রী? তখনই আকাশে দেখলাম বিদ্যুতের চমক, যা আমার কথায় সম্মতি জানাল।’’ দেবকুমার জানিয়েছেন, এ কথা তিনি সচিনের বাড়িতে ফোন করার সময়েও জানিয়েছিলেন। 
সচিনের মেয়ের প্রেমে একেবারে মগ্ন তিনি, এ কথা জানিয়ে দেবকুমার নিঃসংকোচে বলেন, ‘‘সারাই আমার জীবন আর আমি ওকেই বিয়ে করতে চাই।’’
তাঁর কবজিতে একটি ট্যাটু রয়েছে। যেখানে লেখা ‘দেব অ্যান্ড সারা’। সেই ট্যাটু দেখিয়ে তিনি পুলিশকে জানিয়েছেন, এই ট্যাটু তিনি ২০১৩ সালে করিয়েছেন। 

এই বিষয়ে অন্যান্য খবর

সচিন-কন্যা সারাকে ফাঁদে ফেলার চেষ্টা, শ্রীঘরে গেলেন ইঞ্জিনিয়ার


এই ঘটনা যখন প্রথম সকলের সামনে আসে, সেই সময়েই দেবকুমারের পরিবারের তরফ থেকে জানানো হয় তিনি মানসিক ভাবে সুস্থ নন। তাঁকে জেরা করতে গিয়ে পুলিশেরও মনে হয়েছে, এই ব্যক্তি মানসিক ভাবে অসুস্থ।